
	[bookmark: nev]NAGY TÜNDE
orosz 
MA, 4. félév
Debreceni Egyetem
Bölcsészettudományi Kar
	






Témavezető:
	Dr. Goretity József
egyetemi docens, DE BTK




Az impresszionista prózaírás egy orosz példája - Iván Bunyin: Arszenyev élete

A XX. század izgalmas művészeti stílusirányzatok bölcsője volt, amelyek nemcsak a vásznakon, festményeken jelentek meg, hanem az irodalomban is. A szimbolizmus, szecesszió, expresszionizmus mellett az impresszionizmus nyomait fedezhetjük fel az orosz századfordulón a költészetben, azonban fellelhető-e az utóbbi a prózában?
Ivan Bunyin Arszenyev élete c. regénye arról tanúskodik, hogy az impresszionista próza létezett a századforduló orosz irodalmában. Munkám során az önéletírás műfaji problémáinak tisztázása után próbálok választ találni arra a kérdésre: milyen műfajhoz tartozik a regény? A műben olyan benyomásokkal, leírásokkal találkozunk, amelyekben nemcsak az egykori én, hanem a jelenkori is megszólal, ez igen izgalmas elbeszélői módhoz vezet.
Hogyan jelenik meg az impresszionizmus az irodalmi alkotásokban? A regényt természeti leírások, tájképek, különféle színek, árnyalatok sokasága színesíti. Az elbeszélő képeket tár elénk, amelyek bennünk, olvasóban egy képként realizálódnak a történések folyamán. Bunyin nagy figyelmet fordít arra, hogy a befogadó ugyanazt lássa, hallja, ugyanazokat az ízeket, szagokat, illatokat, tapintásokat érezze, amelyeket hősei, ezáltal az összes érzékszervre kihat.
Dolgozatom gerincét a nők szerepének tárgyalása alkotja, amelyet a különféle társas kapcsolatok bonyolult rendszerében vizsgálok. Arszenyev próbál mindenkit kizárni a saját világából, állandóan önmagát állítja a középpontba, így képtelen harmonikus kapcsolatokat létrehozni és fenntartani. Mindezt a Likával való kapcsolatának elemzésével szeretném megvilágítani. Érdemes megemlíteni, hogy a regény egy fiatalember fejlődését mutatja be, annak fizikai és pszichikai velejáróival, ez nem csupán az emberi kapcsolatokban jelenik meg (a családhoz, rokonokhoz, nőkhöz vagy hétköznapi emberekhez fűződő viszonyban), hanem a leírásokban is.
Munkám során a fentebb felsorolt témaköröket elemeztem, ezek alapján a dolgozat alappillérét a következő három problematika jelenti: a műfaji kérdés, az impresszionizmus megjelenési formái és a hős nőkhöz való viszonya az Arszenyev életében.



